Um næstu helgi , dagana 16. og 17. mars , stendur barna - og unglinganefnd Golfklúbbsins Leynis á Akranesi fyrir golfmaraþoni og er tilgangurinn að safna áheitum til styrktar æfingaferð til Spánar í vor . Farið verður í æfingaferðina 1. apríl nk. og verður æft í viku við bestu aðstæður en ferðir sem þessar skipa orðið fastan sess í undirbúningi fyrir golftímabilið hjá mörgum golfklúbbum og þar á meðal hjá Golfklúbbnum Leyni . Æfingaferð sem þessi kostar sitt og er golfmaraþonið ein aðferð til að afla tekna svo ferðin verði að veruleika . Stefnt er að því að setja nýtt Íslandsmet en fyrra metið á afreksefnahópur Leynis frá því í mars árið 2008 er hópurinn æfði þá í heilan sólarhring . Golfmaraþonið verður haldið á æfingasvæðinu í Teigum á Garðavelli . Munu unglingar skiptast á , tveir í einu , að slá golfbolta samfellt í 25 klst . Afreksefnin hafa verið duglegir að safna áheitum auk þess að halda bingó um jólin og bóna og þrífa bíla í vetur .